b'\n_START_ARTICLE_\nSomalio v\xc4\x97liava\n_START_PARAGRAPH_\nSomalio v\xc4\x97liava \xc4\xafteisinta 1954 m. spalio 12 d. J\xc4\x85 sudaro \xc5\xbeydros spalvos fonas bei jo centre esanti penkiakamp\xc4\x97 balta \xc5\xbevaig\xc5\xbed\xc4\x97. V\xc4\x97liava prad\xc4\x97ta naudoti po nepriklausomyb\xc4\x97s atgavimo, kai Brit\xc5\xb3 Somalilandas ir Ital\xc5\xb3 Somalilandas susijung\xc4\x97 \xc4\xaf bendr\xc4\x85 Somalio Respublik\xc4\x85. V\xc4\x97liav\xc4\x85 suprojektavo Mohammed Awale Liban.\n_START_SECTION_\nIstorija\n_START_PARAGRAPH_\nKolonijiniu laikotarpiu dabartin\xc4\x99 Somalio teritorij\xc4\x85 kontroliavo dvi kolonijin\xc4\x97s imperijos, Italija ir Did\xc5\xbeioji Britanija, tod\xc4\x97l atskiri jos regionai tur\xc4\x97jo atitinkamas v\xc4\x97liavas. Brit\xc5\xb3 kontroliuojamoje Somalilando dalyje buvo naudojama Britanijos kolonijoms bei priklausomoms teritorijoms b\xc5\xabdinga v\xc4\x97liava, o Italijos kontroliuojamoje dalyje \xe2\x80\x93 tuometin\xc4\x97s Italijos v\xc4\x97liava. Po pilietinio karo ir po jo sekusios suirut\xc4\x97s, Somalis de facto tapo nebeegzistuojan\xc4\x8dia \xc5\xa1alimi. \xc5\xa0aliai suskilus \xc4\xaf kelet\xc4\x85 region\xc5\xb3 (Somalilandas, Puntlandas), kiekvienas j\xc5\xb3 susik\xc5\xabr\xc4\x97 po atskir\xc4\x85 v\xc4\x97liav\xc4\x85. Kadangi n\xc4\x97 viena pasaulio valstyb\xc4\x97 atskilusi\xc5\xb3 region\xc5\xb3 nepripa\xc5\xbe\xc4\xafsta, tod\xc4\x97l \xc5\xa1i v\xc4\x97liava i\xc5\xa1lieka oficialia Somalio Respublikos v\xc4\x97liava.'